দশা সূত্র
দশা সূত্র (Phase rule) বা ফেজ রুল এমন একটি বিধি যার মাধ্যমে যেসকল সিস্টেমের অবস্থাগুলো তাপগতীয় সাম্যাবস্থায় চাপ, আয়তন ও তাপমাত্রা দিয়ে সম্পূর্ণভাবে প্রকাশ করা যায় তাদের স্বাধীনতার মাত্রা, উপাদান সংখ্যা ও দশার সংখ্যার মধ্যে সম্পর্ক স্থাপন করে। দশা সূত্র অনুযায়ী সর্বোচ্চ সংখ্যক দশা যা একটি রাসায়নিক সিস্টেম বা সংকরে সাম্যাবস্থায় থাকতে পারে তার সংখ্যা এবং স্বাধীনতার মাত্রার সংখ্যার যোগফল সিস্টেমটির উপাদান সংখ্যা ও ২ এর যোগফলের সমান। যদি স্বাধীনতার মাত্রাকে F, উপাদান সংখ্যাকে C এবং দশার সংখ্যাকে P ধরা হয় তাহলে দশা সূত্র (phase rule) অনুযায়ী, F = C − P + 2. {\displaystyle F=C-P+2.} জোসিয়াহ উইলার্ড গিবস তার On the Equilibrium of Heterogeneous Substances শিরোনামের বিখ্যাত নিবন্ধে সূত্রটি প্রতিপাদন করেছিলেন যা ১৮৭৫ থেকে ১৮৭৮ সালের মধ্যে খন্ড খন্ড আকারে প্রকাশিত হয়েছিল । এই প্রতিপাদনে ধরে নেওয়া হয় উপাদানগুলো পরস্পরের সাথে বিক্রিয়া করে না। যে চলকগুলো (যেমন তাপমাত্রা, চাপ ইত্যাদি) স্বতন্ত্রভাবে পরিবর্তন করলেও সাম্যাবস্থায় রক্ষিত সিস্টেমের দশার সংখ্যা একই থাকে, সেই উর্ধ্বতম চলকের সংখ্যাকে সিস্টেমের স্বাধীনতার মাত্রা বলা হয়। বিভিন্ন সিস্টেমের উদাহরণ- যেকোন বিশুদ্ধ পদার্থ এক উপাদান বিশিষ্ট সিস্টেম, পানি ও ইথানলের মিশ্রণ দুই উপাদান বিশিষ্ট সিস্টেম (কারণ মিশ্রণে দুটি স্বাধীন উপাদান বিদ্যমান) ইত্যাদি। পদার্থের সাধারণ দশাগুলো হল কঠিন, তরল এবং গ্যাস।